Pěskecy (JK/SN). Tež Njebjelčanskej gmejnje su přidźělili spěchowanske srědki po sakskim zakonju wo zesylnjenju inwesticijow. Ze srědkami Zwjazka za energetiske saněrowanje ponowi gmejna tepjeni wohnjoweje wobory a sportoweho domu w Njebjelčicach, ze zbytkom pjenjez wjesne wobswětlenje na Lipowym puću. Srědki Sakskeje we wobjimje 73 000 eurow zasadźa za nakup domu twarskeho zawoda a chcedźa něhdyšu socialnu dźěłarnju saněrować. Tole je gmejnska rada na swojim wčerawšim posedźenju schwaliła.
Wjesnjanosta Tomaš Čornak (CDU) zdźěli w swojich informacijach, zo so gmejna tež lětsa zaso sylnje na kulturnym polu angažuje. Hižo zajutřišim, njedźelu, kolesowarjo na turje „Kolesować do Łužicy“ w Njebjelčicach pozastanu a dóstanu tam zajimawe informacije ke wsy a turistiskim wosebitosćam. Dalšej wjerškaj budźetej Mjezynarodny gmejnski swjedźeń w Njebjelčicach a Krabatowy swjedźeń w Kulowje. Dale podpěruja zetkanje towarstwa Kamjenjak w Miłočanskej skale spočatk junija. Tam chcedźa wandrowscy natwarić kuchnju a za wěstotu płót wokoło skały.
szl_Latn szl_Latn